ජනතාව පීඩාවට පත් කරමින් හැසිරෙන්නට පොලිසියට ඉඩ දිය නොහැකි බැවින් නව වැඩපිළිවෙළක් සඳහා රජයේ අවධානය යොමු වී ඇතැයි ජනමාධ්‍ය හා තොරතුරු ඇමැති කෙහෙලිය රඹුක්වැල්ල මහතා පවසයි.එහෙත් ජනතාවටද නීතිය අතට ගෙන කටයුතු කිරීමට කිසිසේත් ඉඩදිය නොහැකි බවද හෙතෙම අවධාරණය කරයි.පසුගියදා දොම්පේ පොලිසියේ සිදු වූ සිදුවීම සම්බන්ධයෙන් මාධ්‍යවේදියකු නැ ගූ ප්‍රශ්නයකට පිළිතුරු දෙමින් අමාත්‍යවරයා මේ බව සඳහන් කළේය.පොලිස් සේවය පිළිබඳව මිනිසුන්ගේ විශ්වාසයේ අඩුවීමක් ඇතැයි පෙන්වා දෙන අමාත්‍යවරයා, මෙවැනි අවස්ථාවක පොලිස්පතිවරයාගේ ස්ථාවරය පිළිබඳව තමා සතුටට පත් වන බවද ප්‍රකාශ කළේය.කැරලිකාර මානසිකත්වයෙන් යුත් දෙතුන් දෙනකු එක් වී ආරවුල් ඇති කිරීමේ ප්‍රවණතාවක් දක්නට ලැබෙන බවද ඊයේ(07) රජයේ ප්‍රවෘත්ති දෙපාර්තමේන්තුවේ පැවති කැබිනට් තීරණ දැනුම් දීමේ මාධ්‍ය හමුව අමතමින් රඹුක්වැල්ල මහතා වැඩිදුරටත් සඳහන් කළේය..